Midwinter Green – ร้านอาหารที่ชื่อชวนให้คิดไปถึงวรรณกรรมเรื่อง Midsummer Night’s Dream นี้โดดเด่นด้วยบรรยากาศแบบปราสาทงามกลางขุนเขาที่ดูแล้วชวนฝันสมกับชื่อร้าน   หลายคนคงทราบดีว่าร้านนี้นั้นเดิมเคยเป็นร้าน Smoke House ที่มีการเปลี่ยนเจ้าของและกลับมาเปิดภายใต้ชื่อใหม่เมื่อราวปี 2557 และสร้างชื่อเสียงโด่งดังในเวลาอันรวดเร็ว กลายเป็นร้านน่าแวะอันดับต้นๆของเขาใหญ่ เมื่อมีโอกาสเราเลยต้องขอลองจัดดูซักทีค่ะ

****-ทำเลที่ตั้ง / บรรยากาศ-****

ร้านอยู่ริมถนนธนะรัชต์  โดยถ้ามาจากทางถนนมิตรภาพ เลี้ยวขวาเข้าเส้นธนะรัชต์มาประมาณ 6 กิโลเมตรก็จะเห็นร้านอยู่ทางซ้ายมือค่ะ  เป็นปราสาทหลังใหญ่สไตล์ยุโรปยุคกลางที่ดูโดดเด่นเป็นสง่าสวยงามสะดุดตามากๆเลยทีเดียว

สำหรับภายในร้านนั้นใหญ่โตกว้างขวางราวกับอาณาจักรย่อมๆ  แบ่งพื้นที่เป็นหลายโซน  เฉพาะในตัวปราสาทก็แบ่งเป็น Throne Room, Drawing Room, The Great Hall  และยังมี Picnic Store ขายเบเกอรี่และผลิตภัณฑ์ต่างๆของทางร้านให้ซื้อกลับกันได้ด้วย  ส่วนใครที่เลือกนั่งด้านนอกก็จะได้ชื่นชมทั้งตัวปราสาทที่ตั้งตระหง่านอยู่ด้านหนึ่ง รายล้อมด้วยวิวทุ่งกว้างและขุนเขา ถ้าเป็นช่วงมื้อค่ำก็จะมีวงดนตรีสดเล่นบนเวทีใหญ่กลางลานกว้าง โดยมากเป็นเพลงสบายๆที่คุ้นหูกันดี นักร้องนักดนตรีจัดว่าฝีมือโอเคใช้ได้ค่ะ 

โดยรวมบรรยากาศทำได้สวยหรูชวนฝันราวปราสาทในเทพนิยาย แฝงไว้ด้วยความ touristy ที่ค่อนข้างโจ่งแจ้งอยู่ซักหน่อย แต่ยังไงก็ยังฟินค่ะ  บางวันที่ลูกค้าเยอะๆหรือทัวร์ลงก็อาจมีแออัดและเอะอะได้บ้าง แต่ทางร้านก็บริหารจัดการได้ดีทั้งเรื่องการจัดหาที่นั่งและการบริการ ทำให้ดูไม่วุ่นวายอย่างที่กลัวนะ

****-เมนูที่ได้ลอง-****

อาหารที่นี่มีทั้งอาหารแบบตะวันตกและอาหารไทย โดยมากใช้ผลิตภัณฑ์เนื้อสัตว์ที่ทางร้านทำการรมควันหรือหมักเอง นอกจากนี้ยังมีเบเกอรี่และเครื่องดื่มให้สั่งมานั่งจิบชิลล์ๆมากมาย สำหรับครั้งนี้เราลองไปตามนี้ค่ะ

● Complimentary Bread – ขนมปังเสิร์ฟมาในตะกร้า แม้จะนุ่ม แต่เนื้อค่อนข้างเบาและแห้งพรุนสไตล์ไทยๆ เสิร์ฟมาแบบไม่อุ่นร้อนและไม่ได้ห่อผ้า ว่าไปแล้วเนื้อขนมปังแนวนี้ไม่ค่อยโดนใจเราเท่าไหร่ ทานแค่เพลินๆพอได้ค่ะ

● ยำไส้กรอกรวมมิตร (ราคา 240 บาท) – จานนี้ใช้ไส้กรอกเนื้อแน่นเด้ง ดูดีมีสกุลไม่ให้เสียชื่อร้าน ปรุงรสยำมาได้พอดิบพอดีกำลังอร่อย ชอบค่ะ

● ซี่โครงหมูอบซอสบาร์บีคิว (ราคา 490 บาท) – เห็นราคาขนาดนี้ แต่ปริมาณไม่ได้มากมายค่ะ เป็นซี่โครงหมูขนาดกลางๆติดกระดูกมา 5 ท่อน แกล้มมาด้วยเฟรนช์ฟรายและผักสลัด  มองๆเทียบกับปริมาณแล้วจะดูราคาสูงซักหน่อย แต่ขอบอกเลยว่าจานนี้แหละที่อร่อยว้าวดาวล้านดวงสุดๆ  ชนิดที่ถ้ามาแล้วไม่สั่งคือพลาด  เนื้อหมูติดกระดูกเค้านุ่มละมุนขั้นสุดจริงๆ เอามีดเขี่ยนิดเดียวก็ร่อนออกมาแล้ว เคี้ยวนุ่มเพลินลิ้นมากๆ  รสของซอสบาร์บีคิวก็เข้มข้นกำลังดีซึมเคล้าเข้าในเนื้อหมู ...ฟินมากมาย..

● Smoked Porkloin with Mushroom Cream Sauce (ราคา 580 บาท) – เพราะมีโอกาสได้ลองเมนูเนื้อหมูรมควันของร้านดังข้างๆกันมาก่อน ก็เลยลองสั่งของที่นี่มาชิมซะด้วยค่ะ  เทียบกันแล้วของที่นี่เนื้อจะนุ่มกว่ากันหน่อยนึง แบบแทบไม่ต้องเคี้ยว แต่จะมีกลิ่นแฝงที่ต่างออกไป (เข้าใจว่าเป็นกลิ่นที่เกิดจากชนิดของไม้ที่ใช้รมควัน) ซึ่งเรื่องกลิ่นนี้เราชอบของอีกเจ้ามากกว่า จัดว่าได้อย่างเสียอย่างแบบแลกกันคนละหมัด ซอสครีมเห็ดรสกลมกล่อมกำลังดี  ส่วนมันบดนี่ยังแพ้ร้านข้างๆอยู่อีกนิดนะ 

● Pork Burger (ราคา 250 บาท) – เป็นเมนูที่หน้าตาดูดี๊ดี  เบอร์เกอร์เนื้อหมูบดชิ้นหนาๆแทรกผักและมะเขือเทศหั่นวงโตๆดูน่ากิน มีสลัดและเฟรนช์ฟรายเคียงมาพร้อมสรรพ แต่ถามคนสั่งว่าอร่อยมั๊ย กลับเห็นทำท่ากระอักกระอ่วนจนเราชักสงสัย ตอนใกล้หมดเราเลยขอชิมคำนึง ปรากฏว่าเนื้อหมูมันมีกลิ่นนิดๆน่ะค่ะ เป็นกลิ่นที่ติดมาบางๆจนไม่แน่ใจเหมือนกันว่าคือกลิ่นสาบหมูค้าง หรือเอาไปหั่นร่วมเขียงกับเนื้อแกะที่มีกลิ่นสาบเข้า ซึ่งแม้จะไม่ถึงกับเป็นเนื้อเสีย กลับมาก็สบายท้องกันดีไม่มีใครเป็นอะไร แต่ก็เลยทำให้ไม่ฟินล่ะนะ อันนี้ที่จริงถ้ารู้ตั้งแต่แรกแล้วแจ้งพนักงานเค้าอาจจะ (แค่อาจจะนะคะ) เปลี่ยนให้ก็ได้นะ เผอิญคนสั่งเค้าขี้เกรงใจ กว่าจะรู้เรื่องกันก็เกือบหมดจานแล้ว ก็เลยต้องเลยตามเลยน่ะค่ะ

● Spaghetti Carbonara Ham and Mushroom (ราคา 295 บาท) – เมนูนี้สามารถเลือกได้ว่าจะเอาเป็นเบคอนหรือแฮมเห็ด ซึ่งเราเลือกเป็นอย่างหลังค่ะ ส่วนเส้นนั้นใครอยากเปลี่ยนเป็นพาสต้าแบบอื่นก็แจ้งพนักงานได้นะ  จานนี้ได้มาแบบจัดเต็มทั้งเนื้อหมูแฮมและเห็ด มีแปลกก็ตรงซอสที่ใส่ครีมเหมือนเป็น mushroom cream sauce มากกว่าจะเป็น carbonara แท้ๆที่ควรต้องทำจากชีส  ดังนั้นรสชาติของซอสจึงค่อนข้างเหลวจางกว่า ไม่ได้เข้มข้นหนักแน่นหอมชีสอย่างที่ carbonara ควรจะเป็นน่ะค่ะ ซึ่งบางคนก็อาจจะชอบว่าทำให้ไม่เลี่ยนมาก และจะว่าไปทางร้านก็ปรุงรสมาได้ดีไม่ขี้เหร่ แต่ถ้าคาดหวังอยากได้รสชาติแบบ carbonara ต้นตำรับก็อาจต้องผิดหวังนะ

● Virgin Mojito (ราคา 120 บาท) – Mocktail รสชาติสดชื่นที่สั่งมาจิบเพลินๆระหว่างรออาหาร จัดว่ากลางๆพอใช้ได้ค่ะ

ในภาพรวมก็เป็นร้านที่บรรยากาศโดดเด่นสวยงามสมกับชื่อเสียง อาหารมีทั้งที่ดีงามและที่มีพลาดบ้างปะปนกันไป ราคานั้นค่อนข้างสูง แต่ก็ยังจัดเป็นร้านที่ถ้ามาเที่ยวเขาใหญ่ก็น่าหาโอกาสแวะมามากๆค่ะ ให้คะแนนรวมไว้ที่ 3.5 ดาว ปัดเป็น 4 ดาวนะ
